User:Stefan.andronic

Maestrul Ştefan Andronic şi „Vocile Primăverii”

Născut la 22 decembrie 1939 în s. Slobozia, com. Godineşti, plasa Herţa, judeţul Dorohoi, România. În 1960 a absolvit Şcoala Normală din Cernăuţi (secţia muzică). 1960-1962 – profesor de muzică şi dirijor de cor la Şcoala românească nr. 10 din Cernăuţi. În 1970 a absolvit Conservatorul „Gavriil Musicescu” din Chişinău, facultatea Dirijor Cor Academic, clasa conferenţiarului Reveca Brodschi. 1968-1973 – profesor şi dirijorul Şcolii Normale din Călăraşi (secţia muzică). 1973-1975 – stă la leagănul studioului muzical-coral pentru copii „Cutezătorii” (actualmente „Lia-Ciocârlia”). 1975-1979 – profesor şi dirijorul Şcolii de Muzică nr. 3 din Chişinău. 1979-2009 – profesor, director artistic fondator şi prim-dirijor al Coralei „Vocile Primăverii”. 1989-1991 – şef sector Educaţie estetică la Ministerul Învăţământului şi Ştiinţei. 1989-2001 – lector superior, conferenţiar la Universitatea de Stat a Artelor (actualmente Academia de Muzică, Teatru şi Arte Plastice). În 1992 – organizează prima Sărbătoare corală a copiilor din Moldova „Cântare Limbii Române”. 1995-1997 – inspector la DGÎ din m. Chişinău, responsabil de şcolile cu profil muzical-coral. În 1997 – organizează „Podul de cântece” între municipiile Bucureşti-Chişinău-Tiraspol. Festivalul „Gavriil Musicescu” – 150 ani de la naştere. Pe parcursul anilor 1989-1991 în calitate de specialist principal la Ministerul Ştiinţei şi Învăţământului, Ştefan Andronic, cu susţinerea dlui ministru Nicolae Matcaş, a transformat toate funcţiile de instructori de pioneri din şcolile generale în funcţii de conducători de formaţii corale, orchestrale, coregrafice, teatrale, folclorice etc. În acest răstimp a reuşit să deschidă, în circa 20 de şcoli şi licee, clase cu studierea aprofundată a artelor: muzică corală şi instrumentală, teatru, coregrafie, arte plastice şi arhitectură, folclor etc. Ştefan Andronic în colaborare cu poetul Grigore Vieru au publicat peste 30 de culegeri şi crestomaţii muzicale pentru copii de toate vârstele: „Poiana privighetorilor”, „Cine cântă nu e singur”, „Dimineaţa copiilor”, „Florile dalbe”, „Peste ţară cântec zboară”, „Cântul roteşte pământul”, „Vino, mirare”, „Dreptatea izvorului”, „Să cântaţi ca nişte fraţi”, „Lăsaţi copiii să vină la mine” şi multe altele. Gata pentru tipar: „Să trăiască visele” – crestomaţie de muzică corală din patrimoniul naţional, în colaborare cu poetul Grigore Vieru. „Roua veşniciei” – crestomaţie din muzică instrumentală a compozitorilor celebri universali, în transcripţie pentru cor de copii, pe versurile poetului Grigore Vieru. „Împărăţia minunilor” – Abecedar muzical pentru clasele a I-a şi a II-a a şcolilor de muzică şi de arte etc.

„Nu-mi pot imagina azi arta corală pentru copii fără „Vocile Primăverii”, create de acest strălucit maestru care se cheamă Ştefan Andronic după cum nu-mi pot imagina literatura şi muzica pentru copii fără Spiridon Vangheli şi fără Tudor Chiriac şi Iulia Ţibulschi. „Vocile Primăverii” sunt o primăvară a muzicii noastre.” Grigore Vieru

„Vocile Primăverii” sunt simbolul renaşterii noastre spirituale – după atâtea vijelii sociale, după atâtea răsturnări de valori – se află în centrul cosmosului sonor al lumii copiilor... al umanităţii.” Maria Bieşu

„Штефан Андроник и его хор „Vocile Primăverii” – проводник красоты иных эпох, тонко и умело передающий её нам сегодня и тем, кто следит за нами. Труд бесценный и так мало ценим.” Дмитрий Пейчев

„E o deosebită plăcere să-l vezi pe Ştefan Andronic la pupitrul dirijoral, fiind singur strună în faţa corului, iar corul la gestul lui transformându-se într-un instrument muzical ceresc. Trăieşti cu adevărat o splendidă sărbătoare a sufletului.” Iulia Ţibulschi, Germania

„„Vocile Primăverii” sun crezul, sunt dulcea şi amara povară pe care şi-a aburcat-o pe umeri, el, românul Ştefan Andronic. O altă parte de zbor, o altă parte de povară nici că ar vrea să-şi dorească.” Mihai Morăraş, „Plai românesc”

„Ştefan Andronic este cel care a distrus treptat, prin părţile noastre, imperiul marşurilor pionereşti, înlocuind sunetul gălăgios şi deşert al tobelor şi trompetelor cu sunetul divin al colindelor strămoşeşti, al cântecelor patriotice clasice şi, mai ales, al muzicii clasice universale: Mozart, Beethoven, Ceaikovski, Schumann, Brahms, Strauss, George Enescu, Ciprian Porumbescu etc.” Grigore Vieru

„Miracolul copilăriei însoţit de miracolul muzicii – oare nu e aceasta cea mai sclipitoare fericire pentru copii de la „Vocile Primăverii”, în sufletele cărora răsună cea mai frumoasă muzică din lume?!”

Iulia Ţibulschi, compozitoare, Germania

„Ştefan Andronic este un lider talentat, silitor, plin de energie nesecată, de umor – gata la „atac” pentru aşi apăra cauza dreaptă. Nu am întâlnit altul, printre foştii mei studenţi, atât de însetat de a cunoaşte mult şi profund. Ajuns la maturitate fericită o să lucreze la „Altarul muzicii corale” până-l va ţine suflarea ... cea ce îi doresc din plină inimă.” Reveca Brodski, Israel

„În Sala cu Orgă corala „Vocile Primăverii” şi dirjiorul Ştefan Andronic au strălucit ca două diamante. Şi dacă n-am văzut piramidele egiptene, îmi pare rău, dar mai rău mi-ar părea, dacă n-aş fi ascultat (e scurtă viaţa) aceste voci dumnezeieşti.” Ion Stici

„„Vocile Primăverii” – o valoare cu totul ieşită din comun: repertoriu deosebit de dificil, dar lucrat la filigram, lucrat la amănunt, încât de piatră dacă ai fi, tot întri în vibraţie graţie acestor minunaţi copii şi acestui mare maestru.” Jean Lupu, dirijorul corului „Symbol”, Bucureşti

„Grigore Vieru şi Ştefan Andronic – o îngemănare fericită de personalităţi... Ca fostă membrană a corului „Vocile Primăverii” am avut şansa de a mă bucura de lecţia de viaţă (şi pe viaţă) dată de aceşti doi titani. De la ei am învăţat ce-i dăruirea de sine, demnitatea, modestia, iubirea de neam... Ei ştiu să aprecieze valoarea şi să rămână valori, prin felul lor de a fi, prin tot ce fac ei, continuă să creeze şi să ne înveţe.”

Renata Pogoneţ, absolventă a Academiei de Muzică din Cluj-Napoca, România

Corala „Vocile Primăverii” Maestrul Ştefan Andronic a ştiut să găsească „mina de aur” în arta corală basarabeană, pe care a numit-o atât de semnificativ: „Vocile Primăverii”. Dintotdeauna şi-a dorit să facă un lucru pe cât de firesc pe atât de înălţător – un cor de copii! Ctitorul Ştefan Andronic s-a zidit în altarul „Vocilor Primăverii”. Cu fiecare repetiţie, cu fiecare concert, şi-a întregit rostul aflării sale, împreună cu pianista dna Ludmila Târşu-Bejenaru şi alţi profesori care l-au susţinut şi îl urmează. În calitate de director artistic şi prim-dirijor, muncind cu uitare de sine, şi-a dorit – şi a izbutut – să transforme ideea într-o şcoală de instruire muzicală, patriotică, naţională, dar şi intelectuală, artistică, estetică; o şcoală autentică şi profesionistă. Profesorul Ştefan Andronic se străduieşte să le cultive discipolilor un timbru sonor cristalin, învăţându-i să cânte neforţat, convingător prin emoţie. Chiar şi spectatorul neavizat observă că dirijorul şi coriştii formează un organism indisolubul. Ştefan Andronic ştie să magnetizeze oamenii de creaţie, să-i apropie de acest minunat cor. Un loc aparte în repertoriul „Vocilor Primăverii” îl ocupă creaţiile muzicale instrumentale ale marilor compozitori clasici, transpuse pentru cor de copii pe versurile poetului Grigore Vieru. Mărturiseşte Ştefan Andronic: „Apropierea „Vocilor Primăverii” de versul lui Grigore Vieru s-a produs prin iubire. Aplecarea poetului către tot ce este frumos ţine, probabil, de „arhitectonica” spiritului său. Colaborarea noastră constituie ceva mai mult decât o filă, e o carte deschisă în care coexistă admirabil poezia – şi muzica, valorile naţionale şi cele universale. Maestrul Grigore Vieru preţuieşte adevărata artă, fiind un strălucit slujitor al ei. Cu „Vocile Primăverii” a colaborat fără istov de la fondarea coralei. Sensibil la muzica de calitate, a fost şi un rafinat cunoscător al acesteia, alminteri n-ar fi fost în stare să scrie versuri pentru piese muzicale aparţinând lui Palestrina, Bach, Vivaldi, Albinoni, Mozart, Beethoven, Schumann, Enescu etc. Fiecare sunet al muzicii trecea prin sufletul lui, iar fiecare vers îşi are o anumită justificare.”

Corala „Vocile Primăverii” şi dirijorul Ştefan Andronic sunt: ... o biserică pe roate! (Grigore Vieru) ... o lume a armoniei divine! (Maria Bieşu) ... o universitate modernă a cântecului (C. Smaranda, Bucureşti) ... un arbore al cântecului (Grigore Vieru) ... cântec, copilărie, fericire! (Iulia Ţibulschi) ... vocile neamului întârziate! (Andrei Tamazlâcaru) ... o muzică celestă! (Ion Stici) ... eterna stare a firii şi spiritului (Nicolae Roibu) ... o valoare naţională! (Grigore Vieru) ... cel care aşează muzica pe suflet! (Manole Neagu) ... un colindător trimis de îngeri! (Grigore Vieru) ... un arbore sonor! (Silvia Condraţchi) ... şcoala lui Ştefan Andronic! (Rodica Iuncu) ... minerul de la Herţa! (Nicolae Roibu) ... din copii a făcut îngeri! (Tudor Rusu) ... vocile lui Dumnezeu! (Ionel Capiţa) ... gloria culturii muzicale a Republicii Moldova! (Vasile Condrea) ... inseme ale dăinuirii noastre în spaţiu şi timp! (Ghenadie Ciobanu) ... vocea conştiinţei şi a demnităţii noastre! (Tudor Chiriac) ... vocea verticalităţii noastre! (Vasile Zagaevschi) ... indicator metodic de cultură vocală! (Iulia Tănase) ... cel mai bun cor de copii din Europa de Est! (Gheorghe Mustea) ... patriarhul unei tradiţii muzicale revigorate! (Valeriu Guzgan)

De mai mult de un pătrat de veac încoace „Vocile Primăverii” au reprezentat arta corală din Moldova pe cele mai prestigioase scene din Chişinău şi din străinătate: • februarie 1986 – împreună cu Orchestra Simfonică a Filarmonicii din Chişinău dirijată de maestrul Dumitru Goia, alături de solistele Teatrului Liric Svetlana Strezev şi Ludmila Mihailov au interpretat cantata „Stabat Mater” de G.B. Pergolesi, Chişinău, Sala cu Orgă; • decembrie 1986 – serata jubiliară de creaţie a Poetului Grigore Vieru: „O floare pentru pace şi dragoste”, Chişinău, Palatul Naţional; • martie 1988 – comemorarea poetului Alexie Mateevici (100 ani de la naştere), Chişinău, Filarmonica Naţională; • mai 1988 – comemorarea marelui Bogdan Petriceicu Hasdeu (150 ani de la naştere), Moscova, Sala cu Coloane; • decembrie 1988 – serata de creaţie a compozitorului Eugen Doga, Chişinău, Palatul Naţional; • iunie 1989 – participă la a VI-a Sărbătoare Corală a copiilor din or. Riga, Letonia, contopindu-se într-un cor imens de circa 20 mii de copii şi adolescenţi sub cerul liber. Aici „Vocile Primăverii” au interpretat 15 creaţii corale în limba letonă, repertoriu impus; • mai 1992 – participă (fiind nucleul, iar Ştefan Andronic – dirijor principal) cu încă zece formaţii corale din Chişinău, Constanţa, Tiraspol la Festivalul-concurs „Cântare Limbii Române”, Filarmonica şi Palatul Naţional, Chişinău; • iunie 1993 – „Vocile Primăverii” pentru prima dată, trec Prutul şi sârma ghimpată, participând la concursul coral şcolar din Bucureşti. Înainte de evoluare la concertul final din Casa Radio, corala primeşte binecuvântarea Preafericitului Părinte Teoctist, Patriarhul Bisericii Ortodoxe Române: „... Veţi avea satisfacţia, iubiţii mei fii duhovniceşti, veţi avea multe bucurii pentru că veţi stoarce lacrimile celor ce vă vor primi şi vă vor auzi cântecele din marii autori ai lumii şi, în primul rând, pe cei autori anonimi din neamul românesc, care au dat slavă lui Dumnezeu şi I-au slăvit întruparea Lui pe pământ, prin sfintele şi neuitatele noastre colinde. De aceea la acest ceas, atât de înălţător, vă adresez din partea mea, a Întâistătătorului Bisericii Ortdoxe Române, vă îndrept cuvânt frăţesc, de data aceasta, de iubire, de preţuire şi de mult curaj în viaţă. Să păşiţi mereu din treaptă în treaptă, spre culmile înalte ale muzicii şi cântării – cea mai frumoasă şi cea mai dăruitoare de bucurie în viaţă. Virtutea aceasta de a ne armoniza glasul nostru cu glasul semenilor, de a aduce în suflete pace şi nădejde în viitor. Binecuvântarea Domnului să fie cu noi cu toţi! Amin!” • octombrie 1994 – zilele „George Enescu”, ediţia a XVIII-a, împreună cu Orchestra Camerală din Botoşani condusă de maestrul Liviu Buiuc şi solistele Ateneului Român din Bucureşti – Bianca Monoleanu şi Liliana Seropian – au interpretat contata „Stabat Mater” de G.B. Pergolesi, Filarmonica şi Teatrul „Mihai Eminescu”, Botoşani, România; • decembrie 1994 – spectacol de colinde şi muzică sacră la Palatul Culturii, Biserica „Trei Ierarhi” şi Catedrala Mitropolitană, Iaşi; • mai 1997 – Festivalul „Gavriil Musicescu – 150 de ani de la naştere”, „Podul de cântece: Bucureşti – Chişinău – Tiraspol”, Sala cu Orgă, Filarmonica Naţională şi Palatul Naţional, Chişinău; • iunie 1997 – turneu: Bucureşti, Sinaia, Iaşi, Piatra Neamţ, Suceava, Rădăuţi, Putna; • mai 1999 – spectacol coral consacrat jubileului a 50 de ani ai Consiliului Europei în colaborare cu Centrul de Documentare a Consiliului Europei de la Chişinău, Filarmonica Naţională; • decembrie 2004 – Concertul Jubilira „Roua Veşniciei”, marcând 25 ani de activitate artitică ai acestui; • 14 februarie 2005 – „Vocile Primăverii” l-au omagiat pe poetul Grigore Vieru cu prilejul celei de-a 70-ea aniversare, Teatrul „Ginta Latină”, Chişinău; • 14 februarie 2009 – spectacol „In memoriam: Grigore Vieru”, Sala cu Orgă, Chişinău; • 21 mai 2009 – spectacol „In memoriam: Grigore Vieru – Taina care mă apără”, Sala Palatului, Bucureşti; • 25 decembrie 2009 – Concert jubiliar – „Vocile Primăverii” – 30 ani de activitate, iar dirijorul Ştefan Andronic – 70 ani de la naştere, 50 ani de activitate artistică şi pedagogică şi 30 ani la pupitrul „Vocilor Primăverii”. „Concertele susţinute de corala „Vocile Primăverii” la Bucureşti s-au bucurat de un succes deosebit, iar maestrul Ştefan Andronic a câştigat întreaga simpatie şi preţuire a noastră a muzicienilor, şi aceasta pentru că Ştefan Andronic este un muzician sensibil, înzestrat cu nişte calităţi deosebite: vocaţie, talent, pregătire artistică superioară, multă pasiune şi putere de muncă. El face parte din acea generaţie de intelectuali care şi-au realizat crezul estetic.”

Ştefan Andronic, compozitor, Bucureşti

„Ne-am odihnit lacrima Mulţumim copii frumoşi! Să ne trăiţi cât veacul, maestre Andronic! Doreşte-i, Doamne, poetului nemoarte! Plocon adânc semănătorilor de frumos!” Ion Melniciuc

„Mărturisesc că cele mai frumoase amintiri din Liceul „Ion Creangă” sunt legate mai mult de „Vocile Primăverii” şi de maestrul Ştefan Andronic. Dumnealui ne-a trezit în suflet dragostea faţă de muzică şi frumos. Ne-a învăţat să ţinem la neam şi ţară. A făcut-o cu multă inteligenţă, cu bun simţ şi tandreţe, împreună am cunoscut România, am vizitat multe locuri sfinte. De aceea mă închin cu pietate în faţa maestrului şi-i doresc să stea încă mulţi ani la pupitrul „Vocilor Primăverii”, această „Biserică pe roate”, cum a numit-o, plastic, poetul Grigore Vieru.” Domniţa Profir

„Prioritatea de a cânta în „Vocile Primăverii” te marchează pentru toată viaţa. Este o muncă enormă să cânţi în „Vocile Primăverii”, dar ea se răsplăteşte cu satisfacţia cântului în comun, când vocea ta devine un tot întreg cu vocile colegilor şi apare ca prin miracol răscolitoarea „Stabat Mater”, energica şi răsunătoarea „Hăulita gorjenească”, blândele şi caldele colinde româneşti sau armonioasa şi valsanda „Dunărea albastră”. Aceste clipe fericite petrecute cu „Vocile Primăverii” nu se vor uita şi nici nu se pot uita vreodată.” Ina Pleşca

„Orice s-a întâmplat şi se întâmplă frumos în viaţa noastră poate fi încadrat în cele şapte note muzicale: DO – Dorinţa de carte şi dragoste de Ţară! RE – Refugiu în lumea muzicii ori de câte ori simţim nevoia! MI – Miracolul împlinirii după orice succes! FA – Farmecul viselor împlinite! SOL – Solemnitatea clipei de acum! LA – Lacrimi de bucurie în ochii părinţilor noştri! SI – Simţire şi trăire românească! Pentru toate aceste minuni maestre Ştefan Andronic aveţi toată stima şi recunoştinţa noastră.” Cristina Sclifos

Corala „Vocile Primăverii” a evoluat timp de 30 de ani de activitate artistică pe cele mai prestigioase scene în compania unor reputaţi interpreţi: Ana Strezeva (orgă), Ion Josanu (violoncel), Vasile Iovu (nai), Cezar Cazanoi (flaut), Ion Zaharia (flaut), Adrian Tamazlâcaru (vioară), soliştii Operei Naţionale: Elena Gherman (soprană), Svetlana Strezeva (soprană), Vera Dragoniuc (soprană), Tatiana Busuioc (mezzosoprană), Lidia Oprea (soprană), Mihai Munteanu (tenor), Valeriu Cojocaru (bas), având privelegiu de a cânta şi alături de Primadona Operei Naţionale dna Maria Bieşu. De menţionat şi colaborarea „Vocilor primăverii” cu prestigioase orchestre: Orchestra simfonică a Filarmonicii Naţionale sub bagheta maestrului Dumitru Goia; Orchestra Simfonică a Companiei Teleradio-Moldova sub bagheta maestrului Gheorghe Mustea; Orchestra Camerală a Filarmonicii „George Enescu” din Botoşani sub bagheta maestrului Liviu Buiuc; Orchestra Simfonică a Operei Naţionale dirijată de maestrul Gheorghe Mustea; Orchestra de muzică populară „Folclor” dirijată de maestrul Petre Neamţu. Pe parcursul anilor, mulţi dintre coriştii „Vocilor primăverii” şi-au demonstrat calităţile vocale excepţionale în faţa publicului spectator. Este vorba de soliştii: Marcela Andronic (deasemenea, prezentatoare), Mădălina Ţurcanu, Corneliu Popuşoi, Liliana Ţurcanu, Irina Grigorieva, Cristina Doagă, Nadin Trohin, Ina Pleşcu, Nadin Calistru, Florentina Cojocaru, Pavel Chişlaru, Andrei Florea, Isabelle Haile, Irina Rurac, Corina Cozlova, Cristian Papanoga (şi prezentator)  tc. Dintre cei peste 500 de absolvenţi ai „Vocilor Primăverii” şi-au ales calea muzicii profesioniste, absolvind Academiile de Muzică din Chişinău, Iaşi, Bucureşti, Cluj-Napoca, circa 50 de specialişti la diverse facultăţi: pian, vioară, canto academic, instrumente aerofone şi dirijat coral. Printre aceştea putem evidenţia doar câteva nume: Corneliu Popuşoi, Bucureşti (pedagogia muzicii, dirijat), Mădălina Ţurcanu, Chişinău (dirijat), Valeria Diaconu, Chişinău (dirijat coral academic), Nadin Erhan (pian), Ludmila Rusu (vioară), Olga Cristea-Stan (canto academic), Corneliu Eşanu, Cluj-Napoca (compoziţie), Renata Pogoneţ, Cluj-Napoca (muzicologie), Pavel Chişlaru (clarinet), Nadin Trohin (estradă), Ruxanda Calistru (pictură), Radu Ghilaş, Iaşi (actorie) etc.

Ştefan Andronic este un mesager al binelui, durabil prin cântec. Drumul său de 50 de ani de activitate artisitcă şi pedagogică, de-a lungul căruia a instruit o pleiadă de dirijori de cor la Şcoala Normală din Călăraşi şi la Universitatea de Arte, a organizat cu discipolii săi festivaluri de muzică corală pentru copii; a fondat Studioul muzical-coral „Cutezătorii” – „Lia-Ciocârlia”; trudeşte de peste un sfert de veac la „Vocile Primăverii”, unde, cot la cot cu profesorul, activează şi unii dintre primii absolvenţi ai coralei, asigurând continuitatea „Vocilor Primăverii” – conturează un strălucit destin artistic al unui om luminat de împlinirile sale de până aici, dar şi cele care urmează să vină. Cei care-l cunosc şi-i apreciază talentul şi munca îl numesc arbore maiestos, viguros, gata să înfrunte furtunile. Admirăm la maestrul Ştefan Andronic tăria sufletească, fermitatea, statornicia şi curajul cu care şi-a promovat ideile şi crezul. Prin arta corală pe care a desăvârşit-o prin muncă şi har Ştefan Andronic şi-a confirmat trecerea prin istorie.